DA Den Europæiske Unions Tidende CE 78/197

(2004/C 78 E/0203)

SKRIFTLIG FORESPØRGSEL P-2964/03

af Brigitte Langenhagen (PPE-DE) til Kommissionen

(2. oktober 2003)

Om: Digitale kontrolapparater

I medfør af artikel 2, stk. 3, i forordning (EF) nr. 2135/98 (1) forelægger Kommissionen Rådet (og i medfør af EF-traktatens artikel 251 Europa-Parlamentet) et forslag om forlængelse af fristerne for udlevering af førerkort (frist den 5.5.2004) og for montering af digitale kontrolapparater (frist den 5.8.2004), såfremt der pr. 5.8.2003 ikke forligger en typegodkendelse. Hidtil er der endnu ikke udstedt en typegodkendelse, hvorfor der i medfør af kapitel VIII i bilag Β til forordning (EØF) nr. 3821/85 (2) tidligst kan forventes en typegodkendelse i første kvartal af 2004. Kommissionen har imidlertid endnu ikke forelagt et forslag om fastsættelse af nye frister, som skal behandles efter den fælles beslutningsprocedure.

Såfremt Kommissionen ikke indleder den fælles beslutningsprocedure, vil tidsfristerne den 5. maj 2004 for udstedelse af førerkortene og den 5. august 2004 for montering af kontrolapparaterne fortsat gælde, og der er stor risiko for, at bilindustrien og muligvis visse medlemsstater ikke får tilstrækkelig tid til at sikre en gnidningsløs indførelse af det nye system.

Da det af juridiske årsager ikke er muligt at udstede en typegodkendelse inden udgangen af 2003, bedes Kommissionen oplyse, hvilke juridiske og praktiske skridt den har til hensigt at tage for at sikre en gnidningsløs indførelse af de digitale kontrolapparater i alle medlemsstater samtidig?

Har Kommissionen i forbindelse med overvejelserne om, hvorvidt den fælles beslutningsprocedure skal indledes eller ej, foretaget en risikoanalyse af de to alternativer, og hvilket resultat er den nået frem til?

Er der efter Kommissionens opfattelse risiko for, at indførelsen af kontrolapparaterne vil blive mere forsinket som følge af uklare eller uigennemførlige frister for industrien og medlemsstaterne, end det ville være tilfældet, hvis den indledte den fælles beslutningsprocedure?

Hvordan vurderer Kommissionen generelt Parlamentets rettigheder i medfør af artikel 2, stk. 3, i forordning (EF) nr. 2135/98?

Svar afgivet på Kommissionens vegne af Loyola de Palacio

(18. november 2003)

Kommissionen har for nylig fået nye oplysninger fra fartskriverproducenterne om status for typegodkendelse af digitale kontrolapparater. Kommissionen beklager, at branchen nu — i modsætning til udtalelser tidligere på året, hvor man regnede med typegodkendelser inden udgangen af dette år — meddeler, at de første typegodkendelser tidligst kan ventes meddelt i april 2004. Indtil nu har Kommissionen med udgangspunkt i tidligere udtalelser fra branchen skrevet til medlemmer af Europa-Parlamentet, medlemsstaterne og andre interesserede og sagt, at den ville vurdere situationen, når de første typegodkendelser forventedes meddelt. Nu hvor det har vist sig, at der ikke bliver tale om nogen typegodkendelser inden udgangen af 2003, må Kommissionen tage situationen op til fornyet vurdering. Den beslutning om ikke at forlænge fristerne for gennemførelsen, som Kommissionen traf tidligere på året, byggede på en analyse af de foreliggende muligheder, efter at fartskriverfabrikanterne havde meddelt Kommissionen, at typegodkendelserne af deres udstyr ville blive forsinket nogle måneder. På denne baggrund besluttede Kommissionen ikke at fremlægge forslag om at udskyde fristerne for gennemførelse. En sådan udsættelse var ikke berettiget, da den ville have ført til en betydelig forsinkelse af hele indførelsen af digitale fartskrivere og en trafiksikkerhedsmæssigt uacceptabel situation.

Kommissionen har både behovet for klare og realistiske frister for gennemførelsen og EU's lovgivers prærogativer i henhold til artikel 2, stk. 3, i forordning nr. 2135/98 (3) for øje. Kommissionen tager situationen op til fornyet overvejelse, når det vides, hvornår de første typegodkendelser bliver meddelt. Kommissionen forventer, at industrien fremskynder sit arbejde.

(1) EFT L 274 af 9.10.1998, s. 1.

(2) EFT L 370 af 31.12.1985, s. 8.

(3) EFT L 274 af 9.10.1998.